钦定古今图书集成/明伦汇编/氏族典/第573卷 > 完颜希尹
## 钦定古今图书集成/明伦汇编/氏族典/第573卷 > 完颜希尹

按《金史完颜希尹传》：“希尹本名谷神，欢都之子也。金
人初无文字，太祖命希尹撰本国字，备制度。希尹乃
依仿汉人楷字，因契丹字制度合本国语，制女直字。
天辅三年，字书成，太祖命颁行之。其后熙宗亦制女
直字，与希尹所制字俱行用。希尹所撰，谓之女直大
字，熙宗所撰，谓之小字。”宗翰袭辽帝于五院司，希尹
为前驱，所将才八骑，与辽主战，一日三败之。及大举
伐宋，希尹为元帅右监军。熙宗即位，希尹为尚书左
丞相兼侍中，加开府仪同三司。希尹为相，有大政，皆
身先执咎。天眷元年，乞致仕，不许，罢为兴中尹。二年，
复为左丞相兼侍中，俄封陈王。三年，赐希尹死，并杀
希尹子同修国史把答、符宝郎漫带。皇统三年，赠希
尹仪同三司、邢国公。天德三年，追封豫王。正隆二年，
例降金源郡王。大定十五年，谥“贞宪。”